Adresse kortwiek OVKStemgeregtigde Suid-Afrikaners sal na verwagting iewers tussen April en Augustus volgende jaar kans kry om hul kruisies te trek. Argieffoto; Morné van Rooyen Die Onafhanklike Verkiesingskommissie (OVK) het Donderdagoggend in die parlement positiewe aanduidings gegee oor sy gereedheid vir aanstaande jaar se algemene verkiesing –alle aspekte buiten die verskaffing van adresse op die kieserslys. Nadat grootskeepse ongerymdhede met die kieserslyste in munisipaliteite soos Abaqulusi in Vryheid (KwaZulu-Natal) en JB Marks (Potchefstroom in Noordwes) aan die lig gekom het, het die konstitusionele hof die OVK beveel om volledige adresse vir die land se meer as 26 miljoen kiesers te verskaf. Dit het geblyk ‘n onoorkomelike struikelblok vir die kommissie te wees en hulle het die hof nou om uitstel gevra. Die hof het nog nie uitspraak gelewer nie. Wat die res van die voorbereidings vir die verkiesing betref, blyk die OVK absoluut op koers te wees. Die nodige verkiesingspersoneel is reeds grootliks gewerf en opgelei, en daar is ‘n klein toename in die aantal stempunte, wat nou op 22 617 staan. Die verkiesingsdatum is nog nie vasgestel nie. Pres. Cyril Ramaphosa sal dit aankondig na oorlegpleging met die OVK. Die verwagting is dat stemdag iewers tussen April en Augustus volgende jaar sal wees.